钦定古今图书集成/明伦汇编/氏族典/第156卷 > 《廖用贤尚友录》 > 源子雍
## 钦定古今图书集成/明伦汇编/氏族典/第156卷 > 《廖用贤尚友录》 > 源子雍

按《魏书源贺传》：“元谅弟子雍，字灵和，少好文雅，笃志
于学。自秘书郎除太子舍人、凉州中正。肃宗践阼，以
宫臣例转奉车都尉，迁司徒属，转太中大夫、司徒司
马。除恒农太守，迁夏州刺史。时沃野镇人破落汗拔
陵首为反乱，所在蜂起。子雍善绥抚，得士心，无有离
贰。以饥馑转切，自出求粮，留子延伯据守。行数日，为”
曹阿各拔所邀，力屈见执。阿各拔死，拔弟桑生代总
部众，竟随子雍降。子雍出自西夏，渐至于东，转战千
里，朝廷始得其委问。除散骑常侍、使持节、假抚军将
军、都督，兼行台尚书。复除中军将军、金紫光禄大夫、
给事黄门侍郎，封乐平县开国公。还洛，以葛荣久逼
信都，诏假子雍征北将军，为北讨都督。时相州刺史、
安乐王鉴据邺反，敕子雍与都督李神轨先讨之。子
雍乘机继进，径围邺城，平之。改封阳平县开国公，进
号征东将军。遂发邺以讨葛荣。而信都城陷，荣率贼
十万来逼官军，子雍战败被害。赠车骑大将军、雍州
刺史。永安中，重赠司空，谥庄穆。子延伯，出后。从伯。士
则早亡。士正、士规并坐事死。楷，齐文襄王府参军，齐
受禅，例降。